  Наталья Тетерина Туэ Пичи Пурга ёросын 180-лэсь ятыр адями огъя кун экзаменэз сётоз. Соос пӧлын школаез таяз арын йылпумъясь 170 пиналъёс но 12-ез — кылем аръёсы, со сяна, ӝыт школаез йылпумъясьёс 2-3 мурт луозы. Со сярысь ивортодэтъя Удмуртия агентстволы Пичи Пурга ёрос администрацилэн дышетонъя управлениысьтыз ӧнерчи Елизавета Кунгурцева вераз. Огъя кун экзамен сётон понна куронъёсты 1-тӥ тулыспалозь куто. Елизавета Кунгурцевалэн кылъёсызъя, туннэ нуналлы Пичи Пурга ёросысь 1-2 школаосын дышетскисьёс куронъёссэс сётӥзы ни, кылемез тодметъёсты быръён пумысен малпасько на. Соос быгато бырйыны коть вань тодметъёсты, нош тросгес милям быръё обществознание, биология, но физика. <…> Шоро-куспо 3–4 (тодмет быръё — ред.), вань витен-куатен, но сыӵеосыз трос ӧвӧл ни. Соос запасэн быръё. Шӧдо ке, нырысетӥ экзаменъёсты умой гожтӥзы шуыса, кылемаз уг лыкто ни Елизавета КунгурцеваАзьло аръёсы сямен ик кык экзаменъёсты — математикая но ӟуч кылъя — ваньмыз пиналъёс одно сётыны кулэ. 2018-тӥ арын огъя кун экзаменъёсты дырызлэсь вазь сётон вакыт 21-тӥ южтолэзьысен 11-тӥ оштолэзёзь юнматэмын, валтӥсез — 28-тӥ куартолэзьысен 2-тӥ пӧсьтолэзёзь.   Елизавета Кунгурцева озьы ик пусйиз, огъя кун экзаменэз сётыны лэзён басьтон понна толсуре пиналъёс выпускной сочинение гожтӥзы. Соослы вить тема ӵектэмын вал. Тросэз дышетскисьёс — 46 процентэз — «Могут ли быть оправдания у измены» темаез бырйизы. Сочинениез ваньзы гожтыны ӧз быгатэ, тулыспалэ 13 пиналъёс нош ик ужез быдэстыны тыршозы, шуиз Елизавета Кунгурцева. Тодэ вайытом, кылем арын Удмуртиын огъя кун экзаменъёсын 100 балл люкам дышетскисьёслэн лыдзы 27 процентлы будӥз. Тегъёс: Дышетон Удмуртия ЕГЭ экзамен пиналъёс ПичиПурга  